# Guirionéeu ag er Religion/Chapistr 30

| ◄ Ræsonieu aral lan a gonsolation, tennet a Bassion hur Salvér Jesus-Chrouist. | Dougeance er bed, péhani e barra doh er péhour a hum gonvertissein. | En dougeance ag er bed e zou el liessan ur merche ag ur spered goann.  ► |
En dougeance ag er bed e barra doh conversion er péhour, hag e zou liès ur vamen a zannation aveit-hou.
I. Chetu amen er mein a scandal doh péhani é strebaut ul lod caër. Mar changean, mar ne hantan quet mui en dén-cé, ma n’en dan quet mui ér gompagnoneah-cé, mar qùittan en ty-cé, ma n’hum vangean quet ag en anjuli-cé, ma ne hran quet èl er réral, petra e vou laret a han-an-mé ?
Petra e vou laret a han-an-mé ? Mui a zougeance e hoès enta a zeviseu er bed eid a jugemanteu en Eutru Doué, ha dré-zé hui e zisinour un Doué ol-buissant. A pe vennas Lucifér stleigeal en Ælèd-mad guet-hou én é revolt, sant Miquél e grias ; « pihue e zou enta haval doh Doué ? » Hum cherviget ag er memb chonge énep d’en dougeance ag er bed.
Petra e vou laret a han-an-mé ? Hà hui e sel enta èl un disinour chervige Doué ? Hum gavein e rér inouret é chervige ur prince, ha hui e sellou èl un disinour chervige Jesus-Chrouist. Er fallan artisant n’en dès chet méh é hobér é vichér, ne vern péh quen disinourabl-vé ; ha hui, crechénion, hui e hoès méh é hobér stad ag el lézen a grechéneah ; méh e hoès é larèt é oh scôlarion Jesus-Chrouist.
Petra e vou laret a han-an-mé ? Mæs, petra e vern petra e vou laret, meit ma hrehet hou tevér ? Perac hum geinein a gaus d’er bed ? Ne houniet nitra é vout mêlet guet-hou ; ne gollet nitra é vout temallet guet-hou ; hà hui e zou obliget de rantein compt d’en dud ag hou ç’œvreu ? Hàg ind e vou hou jugeou ? hà guet-hai é hortet-hui hou recompance. Doué é hunan e zeli hou jugein : perac é sellet-hui doh jugemant en dud ?
Petra e vou laret a han-an-mé ? Hà petra e larér bermen ? Ur ré benac hou mêl a zianvès a gaus d’hou folleaheu, hag ind hou tispris én ou halon. Mæs en dud vad, petra e chongeant-ind a han-oh ? Petra e vrudér ar hou fal hantis, ar hou vanité, ar hou folleaheu, ar er goal scùir e streàuet én dro d’oh ? Chetu en deviseu péré e zeliehoh dougein.
Quer bras-é hou talledigueah que ne hoès chet méh doh hum ziscoein hemb honestis na religion, ha hui e hoès méh é rein mercheu a vertu. Mar deliet hou pout méh, é ma a han-oh hou ç’hunan é telioh en dout. Madelén, é tigueor hé deulegad ar visérieu hé inean, en doé santet quement a véh que ne gredé quet hum ziscoein dirac hur Salvér ; hi en doé hum daulet doh é dreid, e scùillé dareu a hlahar hag a gontrition. Laret hi doé quenavou d’hé folleaheu dirac ur vostad tud a galité ; chetu péh sort chongeu e zeli en dout un inean eid hum gonvertissein.
II. En dougeance ag er bed, péhani e barra doh er gonversion, e zou eid ul lod caër ur vamen a zannation, « En hani, emé Jesus-Chrouist, en dès méh a vout d’ein hag a héli me lézen, hennéh e von dishanàuet guet-n-ein ha forbannet a visq me sænt dé er jugemant.» (St. Luc, 9.) Mæs ur merch a salvedigueah-é héli a galon vad lézen Jesus-Chrouist. (St. Math., 10.) « Er ré em hanàuou dirac en dud, emé-ean, m’ou hanàou ehué dirac me Zad. »
Distér-é courage er ré ne gredant quet discoein ou vertuyeu guet eun a vout goapeit guet er ré sod, e lar sant Martin a Brague, ou deviseu e bassou ; mæs jugemanteu en Eutru Doué ne basseint quet. En dud-cé ag er bed, péré e zouget quement, hàg ind hou tennou ag en ihuern é péhani en devou hou taulet hou landrenage hag hou sourci rai vras de bligein dehai ? Ne zouget quet bout goapeit guet en dud, mæs douget a vout condannet é jugemant en Eutru Doué. Meit ma vou Doué coutant a han-oh, n’hum laquet quet é poén a hoapereah en dud. Un dra inourabl-é bout dispriset guet er ré fal, e lar en Escob santel-zé. Mar cavant hou puhé bourdus ha disprisabl, petra e vern, meit ma chervigeou d’hou salvein ? Doustou ma teliet disprisein conzeu er bed a p’en dé courz hou tevér, ne zeliet quet neoah rein hemb ræson en tu d’er réral d’hobér goap ha d’hum glêm. Ne refuset quet d’hou ç’amièd, d’hou quérent, d’hou supériorèd er péh e houlen er mad hag en honestis ; mæs mar dé énep de lézen Doué er péh e houlennant, n’en dès dén ar en doar de béhani é teliet pligein diar goust hou cousciance.
Deustou péh mæstroni ou dès ar-n-oh, péh quen ami ha quer car ind t’oh, gùel-é displige cand cùéh de ol en dud eit displige de Zoué ur huéh hemb quin. O dougeance er bed, guet a ineanneu e hès-té collet !
Ne hellér quet coutantein Doué hag er bed ; ou lézenneu e zou énep en eil d’éguilé. A pe glasquehen hoah pligein d’en dud, e lar sant Paul, ne vehen quet servitour de Jesus-Chrouist.
1° Me sellou, én amzér de zonnèt, èl un dra inourabl chervige Doué ; 2° me zisprisou er péh e vou laret a han-an, a pe vou ret t’ein hum rein d’em devér ; 3° ha neoah m’hum ziscoei perpet prest de rantein chervige d’em nessan a pe hellein, hemb gobér gueu doh me housciance na torrein lézen en Eutru Doué. Sàuet me halon, ô men Doué ! drest en ol dougeance ag er bed, a sel-fin ma hou chervigein guet fideldæt, ha ne trahissein mui jamæs er péh e houlen hou ç’inour dré er respet ag er bed.